Иван Вазов
Настоящий гражданский химн

chitanka.info

Спи, детенце мое мило,

нани, нани-на!

В твойта люлка очи впила

светлата луна!

Ща ти пея ази песни,

нани, нани-ни…

Да познаеш света днешний

ти ощ в пелени.

Криво, ляво „аз“ и „буки“

ще научиш ти

и ще кажеш: „Стига мъки,

боже, помогни!“

Ще да станеш канцеларский

с перо във ръка:

ще живееш ти болярский,

мило, без тъга.

Леко, леко ще привикнеш

да стоиш във лен

и с крадците щом се свикнеш,

ще си най-блажен…

Нов девиз: „все за джеба“

ще си туриш ти,

ще се свиваш, както треба,

достоен да си…

Ти ще, мило, да пораснеш,

нани, нани-на!

И в живота ще се тласнеш

кат в море вълна;

и ще кажеш: „Що да права

ази посега —

хайде вечно да забрава

във света честта.“

Ще си купиш ти фуражка

и злат еремик;

ще нахлуеш дълга шашка

и ще си велик.

Ще пришиеш ти пагони

на тез рамена

и народа вред щеш гони

кат палаш сърна…

Ще си скъташ ти жълтички

за един чифлик;

…но ще викнат по теб всички:

„Долу ти, мръсник!

Твоя баща стар войвода

си проля кръвта,

ти изедник на народа

как стана сега?“

Но с чиновници лукави

ще подигнеш бран

и не щеш се ти остави

да те тъпче сган!

А за туй преславно дело

ще получиш чин,

да се гои твойто тело,

дор речеш: „Амин!“

Спи, почивай ти, детенце,

недей да ревеш,

спи, доде, мое сърченце,

не мож да крадеш.

Спи, младенец мой прекрасний,

нани, нани-на!

Спи, чиновник ти безгласний,

с светла бъднина.

1879, юли 19

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.